《补谪候旨未下》
明代·卢龙云

不到京华久，宫阙望逾高。九阍严戟卫，陛楯戒呼号。

我来自炎徼，仗剑出蓬蒿。驱骋长楸道，再返五陵豪。

微官将白首，青草但如袍。姓名在除目，依稀似马曹。

浪迹聊玩世，陈力愧时髦。一命亦不易，敢希鱼水遭。

赤日方炎赫，步马忆兰皋。何当踏层冰，林洞恣游遨。

俛首俟嘉惠，闭户绎离骚。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。